Um tú dagliga tekur heilivág, og tú skalt út at ferðast, er neyðugt at hava heilivágin við á ferðini. Tó skulu nøkur viðurskifti havast í huga: Hav altíð heilivágin í upprunapakkanum, so at myndugleikarnir í viðkomandi londum beinanvegin síggja, hvør heilivágurin er. Í ávísum førum er neyðugt at kunna skjalprógva, at heilivágurin er til egna nýtslu. Hetta er serliga galdandi, um talan er um turvelvandi (euforiserandi) heilivág. Turvelvandi evni eru undir strongum eftirliti í øllum londum. Ikki er loyvt at innflyta ella hava uppi á sær turvelvandi heilivág, uttan so at váttast kann, at heilivágurin er til egna nýtslu sambært forskrift frá lækna. Ymisk lond–ymisk viðurskifti Viðurskifti í londunum kring heimin kunnu vera ymisk, og tí er skilagott at kanna, hvørjar reglur galda fyri landið, tú ætlar at vitja, t. d. hvønn heilivág tú ótarnað/ur kanst hava við tær. Fyri fleiri lond í Europa er galdandi ein avtala (Schengen-avtalan), sum m. a. ásetir, at turvelvandi heilivágur til egna nýtslu kann havast við á ferðini, um ein hevur eina heilivágsváttan upp á hetta. Aðrar reglur er galdandi fyri ferðing til lond uttan fyri Schengen økið. Reglurnar kunnu vera ymiskar frá landi til land, og tí má ein venda sær til ambassaduna fyri tað landið, ið ein skal ferðast til. Vanliga vil ambassadan biðja teg um at fáa egnan lækna til at skriva eina váttan, sum staðfestir: Navn, føðingardag og passnummar títt Hvat tú ert í viðgerð fyri Hvørja viðgerð tú fært (navn og styrki á heilivági) Váttanin verður vanliga skrivað á enskum, men spyr um tað á viðkomandi ambassaduni. Hevur tú tørv á heilivági, meðan flogið verður, kanst tú taka heilivágin í handviðførið–eisini flótandi heilivág. Tó kann trygdareftirlitið krevja prógv um, at heilivágurin er ektaður. Tískil kann ein taka forskrift og flótandi heilivág í óopnaðum upprunapakka. Er talan um turvelvandi heilivág, er tó tørvur á eini váttan. Havast skal í huga, at tað er onkur heilivágur, ið ikki tolir tey kuldastig, ið eru í viðførisrúminum á flogfarinum. Tí er vandi fyri, at virknaðurin á heilivágnum ikki verður tann rætti, um hann fer í viðførisrúmið. Hevur ein nálir ella sproytur í viðførinum, er eisini gott at fáa lækna at skriva ein seðil á enskum, sum greiðir frá, hví neyðugt er at hava hetta við. Londini, sum eru við í Schengen-avtaluni, eru hesi: Belgia Finnland Lettland Pólland Sveis Svøriki Cypern Litauen Rumenia Tjekkia Danmark Luxemburg Slovakíið Týskland Estland Ísland Ungarn Eysturríki Italia Norra Spania Ikki er neyðugt við heilivágsváttan til Danmark og Grønland, tí ríkisfelagsskapurin er eitt felagsøki í Schengen-høpi. Ein vegleiðandi listi yvir heilivág, har neyðugt er við heilivágsváttan, sæst niðast á hesi síðu. Heilivágsváttan Ein heilivágsváttan fæst á øllum apotekum í Føroyum, og hon er ókeypis. Best er, um biðið verður um váttanina í minsta lagi 3 dagar, áðrenn hon skal brúkast. Til at gera eina slíka váttan, skal apotekið nýta forskriftina uppá heilivágin. Herá eru upplýsingar um lækna, teg sjálvan og heilivágin. Eisini ber til at geva upplýsingar um heilivágin, sum tú longu hevur fingið. Apotekið skal síggja títt pass og vita tíðarskeiðið, ið tú er burtur og til hvat fyri land/lond, tú skal ferðast til. Váttanin er galdandi í mesta lagi 30 dagar og mælt verður til ikki at hava meira heilivág, enn váttanin sigur. Ynskir tú at hava heilivág við til eitt longri tíðarskeið enn hetta, mást tú venda tær til viðkomandi ambassadu Brúkar tú fleiri sløg á listanum, skal tú hava eina váttan fyri hvønn heilivág. Ein heilivágsváttan verður bara givin til heilivág, ið lækni hevur útskrivað. Ein heilivágsváttan til handkeypsheilivág, sum inniheldur turvelvandi heilivág, verður bara givin, um heilivágurin er á forskrift. Hetta er t. d. viðkomandi fyri Kodimagnyl. Hvønn heilivág? Ikki er neyðugt at hava váttan til allan heilivág. Tað er t. d ikki neyðugt við heilivágsváttan til astmaheilivág, giktheilivág, hjartaheilivág, hormonir, antibiotika, uttan tað, ið er turvelvandi. Um møguleiki er fyri tí, hevði tað lætt um arbeiðið hjá okkum, um skjalið verður útfylt frammanundan, tá ið tað letur seg gera, printa út og latið okkum.